অনেকেই এর আগে কখনো ডুবুরি দেখেনি। ফলে দেখতে না-দেখতে ভিড় হয়ে গেল। ল্যাঙট-পরা লোকদুটো মাথায় হেলমেট পরেছে বলেই ডুবুরি? হেলমেট আর ল্যাঙট দুই-ই আজকাল এত চেনা হয়ে গেছে, অবাক হতে চাইলেও খুব একটা অবাক হওয়া গেল না। খুব ছোট একটা জেনারেটর চালিয়ে দিয়ে তারা একজন পায়ে-পায়ে জলে নামল, ডুবল, ভাসল, ডুবল, উঠে এলো। সে উঠে-আসতেই ভটভটি থামিয়ে দেওয়া হলো। ‘কোনো বডি নেই, এত খারাপ জল, পানার কত নিচে জল – মাপাই যায় না।’ বড়বাবু নিশীথ দলুই বলে দিলেন, কাকে তা বোঝা গেল না, কিন্তু গলা চড়িয়েই বললেন, তাঁর গাঁয়ে ওয়াটার প্রুফ, মাথায় ছাতা ধরে ছিল এক বন্দুকওয়ালা সেপাই – ‘বডি পাওয়া না গেলে কিন্তু ডোবা-কেস করা যাবে না।’ এ ভিড়ের বেশিরভাগ লোকই ঘটনাটা জানে না, আন্দাজেই ধরে নিয়েছে – জলে ডুবেছে কেউ। নিমাইয়ের প্রতিবেশী লোকটি নিমাইয়ের বৌকে হাত তুলে আশ্বস্ত করে কারণ বড়বাবুর গলায় তার মনে হয়েছে নিমাইকে নিয়েই কিছু একটা বলা হচ্ছে। নিমাইয়ের বৌ ফ্ল্যাটবাড়িগুলোতে ঠিকে কাজ করে, তার আয় নিমাইয়ের চাইতে নিশ্চিতও বটে, নিয়মিতও বটে। মানুষের গলার স্বরের মানে সে বোঝে, অনেকটা আন্দাজ করতে পারে – না-বুঝলে না-পারলে তার চলবে কী করে।